CELEX: 62019TN0634
Language: sk
Date: 2019-09-19 00:00:00
Title: Vec T-634/19: Žaloba podaná 19. septembra 2019 – FC/EASO

25.11.2019   
            
            
               SK
            
            
               Úradný vestník Európskej únie
            
            
               C 399/79
            
         
      Žaloba podaná 19. septembra 2019 – FC/EASO
      (Vec T-634/19)
      (2019/C 399/97)
      Jazyk konania: gréčtina
      
         Účastníci konania
      
      
         Žalobca: FC (v zastúpení: B. Christianos, advokát)
      
         Žalovaný: Európsky podporný úrad pre azyl (EASO)
      
         Návrhy
      
      Žalobca navrhuje, aby Všeobecný súd:
      
                  —
               
               
                  zrušil rozhodnutie menovacieho orgánu EASO z 20. júna 2019, č. EASO/ED/2019/309, ktorým tento orgán zamietol sťažnosť žalobcu podanú 21. februára 2019 podľa článku 90 ods. 2 Služobného poriadku úradníkov Európskej únie,
               
            
                  —
               
               
                  zrušil rozhodnutie menovacieho orgánu EASO zo 14. decembra 2018, č. EASO/ED/2018/365, ktorým sa pozastavuje výkon funkcie žalobcu (odchod do dôchodku), ukladá sa zrážková daň z jeho odmeny a zakazuje sa vstup do sídla EASO,
               
            
                  —
               
               
                  uložil EASO povinnosť zaplatiť žalobcovi sumu 6 504,00 eur ako náhradu spôsobenej vecnej škody,
               
            
                  —
               
               
                  uložil EASO povinnosť zaplatiť žalobcovi sumu 250 000,00 eur ako náhradu spôsobenej nemajetkovej ujmy a ujmy na zdraví, a
               
            
                  —
               
               
                  uložil EASO povinnosť nahradiť všetky trovy konania, ktoré vznikli žalobcovi.
               
            
         Dôvody a hlavné tvrdenia
      
      Na podporu svojej žaloby žalobca uvádza štyri žalobné dôvody.
      
                  1.
               
               
                  Prvý žalobný dôvod je založený na tom, že napadnuté rozhodnutia sú poznačené porušením práva žalobcu na riadnu správu vecí verejných, najmä pokiaľ ide o zásadu nestrannosti a objektivity, ako aj porušením základného práva žalobcu byť vypočutý.
               
            
                  2.
               
               
                  Druhý žalobný dôvod je založený na tom, že spôsob sprístupnenia mal za následok porušenie ochrany osobných údajov a porušenie prezumpcie neviny žalobcu, ako aj porušenie zásady proporcionality.
               
            
                  3.
               
               
                  Tretí žalobný dôvod je založený na tom, že napadnuté rozhodnutia vychádzajú zo zjavne nesprávneho posúdenia a sú poznačené nedostatkom odôvodnenia.
               
            
                  4.
               
               
                  Štvrtý žalobný dôvod je založený na tom, že napadnuté rozhodnutia ovplyvnili výkon práva žalobcu na obhajobu a v podstate mu zabránili v jeho výkone.